CELEX: 32022D0552
Language: ro
Date: 2022-04-04 00:00:00
Title: Decizia de punere în aplicare (UE) 2022/552 a Comisiei din 4 aprilie 2022 de stabilire a faptului că bursele naționale de valori mobiliare din Statele Unite ale Americii care sunt înregistrate la Comisia pentru valori mobiliare și burse de valori respectă cerințe obligatorii din punct de vedere juridic care sunt echivalente cu cerințele prevăzute în titlul III din Directiva 2014/65/UE și fac obiectul unei supravegheri și al unei asigurări a respectării normelor eficace (Text cu relevanță pentru SEE)

6.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 107/85
               
            
         DECIZIA DE PUNERE ÎN APLICARE (UE) 2022/552 A COMISIEI
         din 4 aprilie 2022
         de stabilire a faptului că bursele naționale de valori mobiliare din Statele Unite ale Americii care sunt înregistrate la Comisia pentru valori mobiliare și burse de valori respectă cerințe obligatorii din punct de vedere juridic care sunt echivalente cu cerințele prevăzute în titlul III din Directiva 2014/65/UE și fac obiectul unei supravegheri și al unei asigurări a respectării normelor eficace
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 2a alineatul (2),
         întrucât:
         
                     (1)
                  
                  
                     Din definițiile termenilor „instrument financiar derivat extrabursier” și „contract derivat extrabursier” prevăzute la articolul 2 punctul 7 din Regulamentul (UE) nr. 648/2012 rezultă că instrumentele financiare altele decât instrumentele financiare derivate extrabursiere sunt contracte derivate a căror executare are loc fie pe o piață reglementată, astfel cum este definită la articolul 4 alineatul (1) punctul 21 din Directiva 2014/65/UE a Parlamentului European și a Consiliului (2), fie pe o piață dintr-o țară terță care este considerată echivalentă cu o piață reglementată în temeiul articolului 2a din Regulamentul (UE) nr. 648/2012. În consecință, în sensul Regulamentului (UE) nr. 648/2012, contractele derivate executate pe o piață dintr-o țară terță considerată echivalentă cu o piață reglementată ar trebui clasificate drept instrumente financiare altele decât instrumentele financiare derivate extrabursiere.
                  
               
                     (2)
                  
                  
                     În conformitate cu articolul 2a din Regulamentul (UE) nr. 648/2012, o piață dintr-o țară terță este considerată echivalentă cu o piață reglementată atunci când respectă cerințe obligatorii din punct de vedere juridic care sunt echivalente cu cerințele prevăzute în titlul III din Directiva 2014/65/UE și face obiectul unei supravegheri și al unei asigurări a respectării normelor eficace și continue în țara terță respectivă. Prin urmare, este necesar să se evalueze dacă bursele de valori naționale (BVN) care sunt stabilite în SUA și sunt supravegheate de Comisia pentru valori mobiliare și burse de valori (Securities and Exchange Commission – SEC) respectă aceste cerințe.
                  
               
                     (3)
                  
                  
                     Această evaluare a echivalenței este limitată la BVN care figurează în anexa la prezenta decizie și, prin urmare, vizează instrumentele financiare derivate care sunt tranzacționate la bursele respective și sunt compensate prin intermediul contrapărților centrale recunoscute de ESMA.
                  
               
                     (4)
                  
                  
                     În secțiunea 3(a)(1) din Legea privind bursele de valori din 1934 („Legea privind bursele”), bursa este definită ca orice organizație, asociație sau grup de persoane care constituie, menține sau furnizează o piață ori instalații pentru a reuni cumpărători și vânzători de valori mobiliare sau pentru a îndeplini în alt mod funcțiile legate de valori mobiliare îndeplinite de obicei de o bursă de valori. Termenul „bursă” este definit în continuare în norma 3b-16 a SEC ca o organizație, o asociație sau un grup de persoane care reunește ordinele referitoare la valori mobiliare din partea mai multor cumpărători și vânzători și utilizează metode stabilite, nediscreționare, fie prin furnizarea unui sistem de tranzacționare, fie prin stabilirea de norme, conform cărora aceste ordine interacționează între ele, iar cumpărătorii și vânzătorii care introduc aceste ordine acceptă condițiile de tranzacționare. În consecință, o bursă trebuie să opereze un sistem multilateral în conformitate cu o serie de norme nediscreționare.
                  
               
                     (5)
                  
                  
                     În conformitate cu secțiunea 19(a)(1) din Legea privind bursele, o bursă trebuie să fie înregistrată la SEC ca BVN înainte de a-și putea începe activitatea. SEC aprobă înregistrarea în cazul în care constată că solicitantul îndeplinește cerințele aplicabile. SEC trebuie să refuze înregistrarea în cazul în care aceste cerințe nu sunt îndeplinite. De asemenea, Legea privind bursele impune ca bursele solicitante să instituie măsuri pentru toate tipurile de inițiative și activități pe care doresc să le realizeze. În temeiul Legii privind bursele, pentru menținerea înregistrării BVN este necesar ca acestea să respecte în continuare cerințele aplicabile înregistrării inițiale. Prin urmare, odată înregistrate, BVN au obligația de a menține norme, politici și proceduri conforme cu obligațiile lor legale și trebuie să aibă capacitatea de a-și îndeplini obligațiile în mod continuu.
                  
               
                     (6)
                  
                  
                     Legea privind bursele precizează, de asemenea, că BVN trebuie să le ofere membrilor un acces imparțial la piețele și serviciile lor. Criteriile de acces trebuie să fie transparente și să nu se aplice într-un mod discriminatoriu. Prin urmare, BVN înregistrate trebuie să aibă reguli clare și transparente privind acceptarea la tranzacționare a valorilor mobiliare, astfel încât aceste valori mobiliare să poată fi tranzacționate în mod echitabil, ordonat și eficient și să poată fi negociate în mod liber. Atât bursele de opțiuni, cât și cele de acțiuni au standarde de cotare care fac obiectul supravegherii SEC în conformitate cu secțiunea 19 și cu norma 19b-4 din Legea privind bursele. Normele și standardele de cotare ale SEC le impun emitenților de valori mobiliare suport ale opțiunilor cotate să publice în timp util informațiile care ar fi importante pentru investitori sau care ar putea avea un efect semnificativ asupra prețului valorilor mobiliare. BVN li se interzice să coteze valorile mobiliare ale unui emitent care nu respectă cerințele privind comitetul de audit prevăzute de normele SEC. O BVN nu poate înregistra valori mobiliare suport ale unor opțiuni cotate dacă nu sunt disponibile public informații despre valorile mobiliare respective și despre emitent. Regula 9b-1 a SEC impune, de asemenea, piețelor de opțiuni să pregătească un document de informare privind opțiunile care să conțină anumite informații specifice cu privire la caracteristicile și riscurile opțiunilor tranzacționate la bursă. Brokerii-dealeri trebuie să le furnizeze clienților documentul de informare privind opțiunile, document care trebuie depus la SEC înainte de a fi furnizat clienților. Corporația de compensare a opțiunilor (Options Clearing Corporation – OCC) este emitentul opțiunilor cotate la bursă. OCC este înregistrată la SEC ca societate de compensare și organism de autoreglementare. OCC trebuie să respecte secțiunea 17A din Legea privind bursele, care impune, printre altele, ca normele OCC să fie concepute, în general, pentru a proteja investitorii și interesul public. Normele OCC fac obiectul supravegherii SEC în temeiul secțiunii 19 din Legea privind bursele și al normei 19b-4 a SEC. De asemenea, modificările pe care o OCC intenționează să le aducă normelor, operațiunilor sau procedurilor sale care ar putea afecta în mod semnificativ natura OCC sau nivelul de risc prezentat de aceasta fac, de asemenea, obiectul supravegherii SEC în conformitate cu secțiunea 806(e) din Legea Dodd-Frank privind reforma Wall Street și protecția consumatorilor din 2010 și cu norma 19b-4 a SEC. Norma SEC 17Ad-22(c) prevede obligația OCC de a face publice datele financiare anuale supuse auditului. În plus, norma 17Ad-22(e)(23) a SEC impune ca OCC să pună în aplicare politici și proceduri care să prevadă, printre altele, publicarea tuturor normelor și procedurilor materiale relevante, inclusiv a aspectelor esențiale ale normelor și procedurilor sale pentru gestionarea situațiilor de neîndeplinire a obligațiilor de plată, a datelor de bază privind volumul și valorile tranzacțiilor și a unei descrieri cuprinzătoare a normelor, politicilor și procedurilor sale materiale privind cadrul său juridic, de guvernanță, de gestionare a riscurilor și de funcționare. Tranzacționarea ordonată a valorilor mobiliare în cadrul unei BVN este asigurată de competența SEC de a suspenda tranzacționarea și de a emite ordine de urgență în anumite circumstanțe și de a proteja interesul public și investitorii. Cadrul de reglementare al SUA include, de asemenea, cerințe de transparență pre-tranzacționare și post-tranzacționare pentru furnizarea în timp util de informații participanților la piață.
                  
               
                     (7)
                  
                  
                     După înregistrarea la SEC, o BVN devine un organism de autoreglementare (Self-Regulatory Organisation – SRO). Autoreglementarea intermediarilor de pe piață prin intermediul unui sistem de SRO este unul dintre elementele de bază ale cadrului de reglementare din SUA. SRO sunt principalele responsabile de stabilirea normelor conform cărora membrii lor își desfășoară activitatea și de monitorizarea modurilor în care membrii lor își desfășoară activitatea. În această calitate de SRO, BVN monitorizează și asigură respectarea de către membrii lor și de către persoanele asociate cu membrii lor a Legii privind bursele, a normelor și reglementărilor aferente, precum și a normelor proprii. Dacă membrii BVN nu le respectă normele, acestea au obligația de a acționa în cazul unor potențiale încălcări ale normelor pieței sau ale legislației federale privind valorile mobiliare de către membrii lor. BVN au, de asemenea, obligația de a informa SEC cu privire la încălcările grave.
                  
               
                     (8)
                  
                  
                     Prin urmare, cerințele obligatorii din punct de vedere juridic aplicabile BVN autorizate în SUA, care sunt stabilite în cadrul juridic pentru funcționarea BVN, produc rezultate care sunt, în esență, echivalente cu cerințele prevăzute în titlul III din Directiva 2014/65/UE, în următoarele domenii: procesul de autorizare, cerințele în materie de definiții, accesul la bursa recunoscută, cerințele organizatorice, admiterea instrumentelor financiare la tranzacționare, suspendarea și retragerea instrumentelor de la tranzacționare, monitorizarea conformității și accesul la mecanisme de compensare și de decontare.
                  
               
                     (9)
                  
                  
                     Prin urmare, Comisia concluzionează că cerințele obligatorii din punct de vedere juridic aplicabile BVN stabilite în SUA sunt echivalente cu cerințele prevăzute în titlul III din Directiva 2014/65/UE.
                  
               
                     (10)
                  
                  
                     În ceea ce privește supravegherea eficace, Legea privind valorile mobiliare din 1933 și Legea privind bursele sunt principalele instrumente de legislație primară care instituie un regim obligatoriu din punct de vedere juridic pentru tranzacționarea valorilor mobiliare în SUA. Legea privind bursele conferă SEC o autoritate extinsă cu privire la toate aspectele legate de sectorul valorilor mobiliare, inclusiv competența de a înregistra, a reglementa și a supraveghea brokeri-dealerii, agenții de transfer și agențiile de compensare, precum și SRO din SUA, care includ bursele naționale de valori mobiliare.
                  
               
                     (11)
                  
                  
                     Legea privind bursele identifică și interzice anumite tipuri de comportamente pe piețe și conferă SEC competențe disciplinare cu privire la entitățile reglementate și la persoanele asociate cu acestea. De asemenea, Legea privind bursele conferă SEC competența de a solicita societăților cu valori mobiliare tranzacționate public să raporteze periodic anumite informații. Autoreglementarea intermediarilor de pe piață prin intermediul unui sistem de SRO este unul dintre elementele de bază ale cadrului de reglementare din SUA. În temeiul cadrului de reglementare al SUA, SRO, în calitate de autorități de reglementare, sunt principalele responsabile de stabilirea și monitorizarea normelor în temeiul cărora membrii lor își desfășoară activitatea.
                  
               
                     (12)
                  
                  
                     Legea privind bursele prevede că toate BVN înregistrate trebuie să poată asigura respectarea de către membrii lor și de către persoanele asociate cu membrii lor a Legii privind bursele, a normelor și reglementărilor aferente, precum și a normelor proprii. Ca parte a supravegherii continue a BVN, SEC evaluează capacitatea fiecărei burse de a-și supraveghea membrii și activitățile de tranzacționare ale acestora. De asemenea, BVN au obligația de a acționa în cazul unor potențiale încălcări ale normelor pieței sau ale legislației federale privind valorile mobiliare de către membrii săi și de a raporta SEC aceste încălcări potențiale.
                  
               
                     (13)
                  
                  
                     Ca parte a îndatoririi sale de a asigura respectarea normelor de către membrii săi, fiecare BVN are responsabilitatea de a investiga și a remedia orice încălcare a Legii privind bursele și a normelor și reglementărilor adoptate în temeiul acesteia. SEC poate, de asemenea, în baza puterilor discreționare care îi sunt conferite, să investigheze și să urmărească în justiție orice încălcare a Legii privind bursele și a normelor și reglementărilor adoptate în temeiul acesteia. Normele SRO sunt, la rândul lor, supuse controlului de către SEC. În temeiul secțiunii 19(h) din Legea privind bursele, SEC poate impune sancțiuni împotriva SRO care nu au reușit, fără o justificare sau motivație rezonabilă, să impună respectarea unei norme SRO de către un membru sau o persoană asociată cu un membru.
                  
               
                     (14)
                  
                  
                     Conform secțiunii 21 din Legea privind bursele, SEC poate investiga încălcări ale normelor SRO și poate impune sancțiuni împotriva membrilor SRO care încalcă aceste norme. Ca parte a supravegherii continue a SRO, SEC evaluează capacitatea fiecărei BVN de a-și supraveghea membrii și activitățile de tranzacționare ale acestora. BVN trebuie să informeze SEC cu privire la orice modificare a normelor lor.
                  
               
                     (15)
                  
                  
                     În ceea ce privește aplicarea eficace a normelor, SEC are competențe extinse de a investiga încălcări efective sau potențiale ale legislației federale a SUA privind valorile mobiliare, inclusiv ale Legii privind bursele și ale normelor adoptate în temeiul acesteia. În temeiul competențelor sale de supraveghere, SEC poate obține evidențe de la entitățile reglementate. În plus, în temeiul competenței sale de citare, SEC poate impune prezentarea de documente sau de mărturii de către orice persoană sau entitate de oriunde din SUA. SEC are competența de a lua măsuri coercitive prin inițierea de acțiuni civile la instanțele districtuale federale sau de proceduri administrative în fața unui judecător de drept administrativ din cadrul SEC pentru încălcările legislației federale a SUA privind valorile mobiliare, inclusiv pentru utilizarea abuzivă a informațiilor privilegiate și manipularea pieței. În acțiunile civile, SEC poate impune restituirea profiturilor ilegale, plata unei dobânzi până la pronunțarea hotărârii, plata unor amenzi civile, ordine de încetare, precum și alte măsuri accesorii, inclusiv restituirea conturilor de către persoana chemată în judecată.
                  
               
                     (16)
                  
                  
                     În acțiunile administrative, sancțiunile pot include pronunțarea unui blam, limitări ale activităților, impunerea unor amenzi civile pe lângă restituirea profiturilor ilegale sau interdicția de a exercita anumite activități de către persoanele fizice, ori anularea înregistrării unei entități. SEC are competența de a introduce o acțiune coercitivă împotriva unui SRO pentru abținerea de a acționa sau pentru neîndeplinirea în mod adecvat a funcțiilor necesare. Mai mult, SEC este autorizată să își coordoneze măsurile coercitive cu organismele omoloage de la nivel național și internațional în orice moment în cursul unei anchete sau investigații, inclusiv să sesizeze Departamentul de Justiție al SUA pentru a începe urmărirea penală sau alte instanțe penale sau organisme de reglementare. În plus, SEC are competența de a comunica informații fără caracter public organismelor omoloage de la nivel național și internațional.
                  
               
                     (17)
                  
                  
                     Cadrul juridic și de supraveghere din SUA asigură, de asemenea, transparența și integritatea pieței prin împiedicarea abuzurilor de piață precum utilizarea abuzivă a informațiilor privilegiate și manipularea pieței. Acest cadru juridic și de supraveghere interzice comportamentele care ar putea conduce la o denaturare a funcționării piețelor, inclusiv manipularea pieței și comunicarea de informații false sau înșelătoare. Acest cadru juridic și de supraveghere autorizează, de asemenea, SEC să ia măsuri coercitive împotriva unui astfel de comportament.
                  
               
                     (18)
                  
                  
                     Prin urmare, Comisia concluzionează că BVN fac obiectul unei supravegheri și al unei asigurări a respectării normelor eficace și continue în SUA.
                  
               
                     (19)
                  
                  
                     Astfel, condițiile prevăzute la articolul 2a din Regulamentul (UE) nr. 648/2012 sunt considerate îndeplinite în ceea ce privește BVN autorizate și supravegheate de SEC în SUA.
                  
               
                     (20)
                  
                  
                     Prezenta decizie se bazează pe cerințele obligatorii din punct de vedere juridic referitoare la BVN aplicabile în SUA la momentul adoptării prezentei decizii. Comisia, în cooperare cu ESMA, va continua să monitorizeze în mod constant mecanismele de supraveghere și de asigurare a respectării normelor în ceea ce privește BVN, precum și îndeplinirea condițiilor pe baza cărora a fost adoptată prezenta decizie.
                  
               
                     (21)
                  
                  
                     Reexaminarea periodică a mecanismelor juridice și de supraveghere aplicabile BVN din SUA nu aduce atingere posibilității Comisiei de a efectua o reexaminare specifică în orice moment, atunci când evoluțiile relevante impun reevaluarea de către Comisie a echivalenței acordate prin prezenta decizie. O astfel de reevaluare ar putea duce la abrogarea prezentei decizii.
                  
               
                     (22)
                  
                  
                     Măsurile prevăzute în prezenta decizie sunt conforme cu avizul Comitetului european pentru valori mobiliare,
                  
               ADOPTĂ PREZENTA DECIZIE:
         
            Articolul 1
            În sensul articolului 2 punctul 7 din Regulamentul (UE) nr. 648/2012, bursele naționale de valori mobiliare din Statele Unite ale Americii care sunt înregistrate la Comisia pentru valori mobiliare și burse de valori și care figurează în anexa la prezenta decizie respectă cerințe obligatorii din punct de vedere juridic care sunt echivalente cu cerințele prevăzute în titlul III din Directiva 2014/65/UE și fac obiectul unei supravegheri și al unei asigurări a respectării normelor eficace.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 4 aprilie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 201, 27.7.2012, p. 1.
         
            (2)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
      
      
         
            ANEXĂ
            
               Bursele de valori naționale înregistrate la Comisia pentru valori mobiliare și burse de valori din SUA și considerate echivalente cu piețele reglementate:
            
            
                        (a)
                     
                     
                        BOX Exchange LLC;
                     
                  
                        (b)
                     
                     
                        Cboe BZX Exchange, Inc.;
                     
                  
                        (c)
                     
                     
                        Cboe C2 Exchange, Inc.;
                     
                  
                        (d)
                     
                     
                        Cboe EDGX Exchange, Inc.;
                     
                  
                        (e)
                     
                     
                        Cboe Exchange, Inc.;
                     
                  
                        (f)
                     
                     
                        Miami International Securities Exchange, LLC;
                     
                  
                        (g)
                     
                     
                        MIAX Emerald, LLC;
                     
                  
                        (h)
                     
                     
                        MIAX PEARL, LLC;
                     
                  
                        (i)
                     
                     
                        Nasdaq GEMX, LLC;
                     
                  
                        (j)
                     
                     
                        Nasdaq ISE, LLC;
                     
                  
                        (k)
                     
                     
                        Nasdaq BX, Inc.;
                     
                  
                        (l)
                     
                     
                        Nasdaq MRX, LLC;
                     
                  
                        (m)
                     
                     
                        Nasdaq PHLX, LLC;
                     
                  
                        (n)
                     
                     
                        Nasdaq Options Market, LLC;
                     
                  
                        (o)
                     
                     
                        NYSE American Options, LLC; și
                     
                  
                        (p)
                     
                     
                        NYSE Arca, Inc.